維揚會張曼老陳瑩中分韵得柳字
作者：李之儀
朝代：宋

paragraphs: 我生固有地，物物皆可口。
身行半天下，荐饑無不有。
讀書恨未博，每索多掣肘。
一逢可意人，似對靈和柳。
老來益落寞，永日類中酒。
北舟得二妙，洗盡平生垢。
參軍欲陵春，記室寒掛斗。
雍容送落日，百衲爲抖擻。
崎嶇等外驚，瞥眼自妍醜。
真樂極胡越，誰可論不朽。
昔人固欣慕，僅欲操箕帚。
堂皇幾千仞，未易窺戶牖。
逡巡即千里，轉盼百年久。
一笑且低回，朱顔今皓首。